རྒྱལ་དབང་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོ་ནི།རྒྱལ་དབང་སྐུ་ཕྲེང་རིམ་བྱོན་གྱི་ཁྲོད་ནས་མཛད་རྗེས་ཆེས་ཆེ་བའི་སྐུ་ཕྲེང་ཞིག་ཡིན་ལ།བོད་ཀྱི་ཆོས་སྲིད་གཉིས་ཆར་དང་ལྷག་པར་སྲིད་ལུགས་ཀྱི་ཐད་ལ་གཟིགས་རྒྱང་ཤིན་ཏུ་རིང་ཞིང་།སྐུ་ཚེགས་དཔེ་མེད་མྱངས་པ་དང་སྟོབས་ཤུགས་ཡོད་ཚད་ཕུལ་པའི་བོད་ཀྱི་ཉེ་རབས་ལོ་རྒྱུས་སྟེང་གི་སྐྱེས་བུ་རླབས་ཆེན་ཞིག་ཀྱང་ཡིན།ཁོང་ནི་སྤྱི་ལོ་༡༨༧༦ལོར་བོད་ལྗོངས་དྭགས་པོ་རུ་སྐུ་འཁྲུངས་ཤིང་།སྤྱི་ལོ་༡༨༩༥ལོར་ཆོས་སྲིད་ལུགས་གཉིས་ཀྱི་མཛད་འཕྲིན་སྐྱོང་བའི་དབུ་བརྩམས།སྤྱི་ལོ་༡༩༠༤ལོར་དབྱིན་ཇིས་བོད་དུ་དཔུང་འཇུག་བྱས་པ་སོགས་ལ་བརྟེན་ནས་ཕྱི་སོག་ལ་བཙན་བྱོལ་དུ་ཕེབས་པ་དང་།སྤྱི་ལོ་༡༩༡༠ལོར་མན་ཇུའི་དམག་གིས་བོད་ལ་བཙན་འཛུལ་བྱས་པ་ལ་བརྟེན་ནས་རྒྱ་གར་དུ་ཡུལ་བྱོལ་ལ་ཕེབས།སྤྱི་ལོ་༡༩༡༢ལོར་ཕྱིར་བོད་ཡུལ་དུ་ཕེབས་ཏེ་ལུགས་སྒྱུར་གྱི་མཛད་འཕྲིན་སྣ་ཚོགས་ཀྱི་དབུ་བརྩམས།